钦定古今图书集成/方舆汇编/职方典/第1199卷 > 《渚宫》苏轼
## 钦定古今图书集成/方舆汇编/职方典/第1199卷 > 《渚宫》苏轼

渚宫寂寞依古郢，楚地荒茫非故基。二王台榭已卤
莽，何况远问纵横时。楚王猎罢击灵鼓，猛士操舟张
水嬉。钓鱼不复数鱼鳖，大鼎干石烹蛟螭。当时郢人
架宫殿，意思绝妙班与倕。飞楼百丈照湖水，上有燕
赵千娥眉。临风扬扬意自得，长使宋玉作《楚词》。秦兵
西来取钟簴，故宫黍稷秋离离。千年壮观不可复，今
之存者盖已卑。池空野迥楼阁小，惟有深竹藏狐狸。
台中绛帐谁复见？台下野鸭浮清漪。绿窗朱户春画
闭，想见深屋弹朱丝。腐儒亦解爱声色，何用白头谈
孔姬。沙泉半涸草堂在，破窗无纸风飔飔。陈公踪迹
最未远，《七瑞》寥落今何之。百年人事知几变，只恐荒
废成空陂。谁能为我访遗迹，草中应有《湘东碑》。